Megbírságolták a Ripostot, mert elszabotált egy helyreigazítást
A Fővárosi Ítélőtábla jogerősen kötelezte a Ripostot egy Vona Gáborral kapcsolatos helyreigazítás közzétételére, de a lap február óta nem hajlandó erre.
Pénzbírságot szabott ki a II. és III. Kerületi Bíróság a kormányközeli Ripostra és a lap főszerkesztőjére, mert nem tettek közzé egy helyreigazítást, amelyre a Fővárosi Ítélőtábla jogerősen kötelezte őket – írja a Magyar Nemzet Online.

A Ripost a bírósági határozat szerint tavaly májusban hamisan híresztelte, hogy Vona Gábor Jobbik-elnök „szövetséget kötött” Simicska Lajossal, és szankciókat alkalmaz a párton belül azokkal szemben, akik ezt kritizálják. Az ide kapcsolódó helyreigazítást február óta nem hajlandó megjelentetni a lap.

A Magyar Nemzet szerint úgy tűnik, a bulvárlap törvények fölött állónak érzi magát, mert hiába nyerik ellene a pereket, a felületén ennek nyoma sincs. Az ügyvédek eddig értetlenül álltak a jelenség előtt, és tehetetlenek voltak a végrehajtók is.

Az érintett bíróság december 8-i végzésében 50 ezer forintos pénzbírságot szabott ki a Ripost szerkesztőségére és 30 ezret Ómolnár Miklós főszerkesztőre a február óta szabotált helyreigazítás miatt. Emellett ismét kötelezte a lapot arra, hogy nyolc napon belül tegyen eleget a helyreigazításnak. A bíró figyelmeztette a lapot és a főszerkesztőt, hogy a bírság ismét kiszabható, ha nem tesz ennek eleget.
helyreigazítás közzététel Ripost Jobbik Vona Gábor közzétesz